钦定古今图书集成/明伦汇编/宫闱典/第004卷 > 《宫词一百首》〈并序 录二十六首〉宋·白
## 钦定古今图书集成/明伦汇编/宫闱典/第004卷 > 《宫词一百首》〈并序 录二十六首〉宋·白

《宫中词》，名家诗集有之，皆夸帝室之辉华，叙王游之壮观，抉彤庭金屋之思，道龙舟凤辇之嬉。然而万乘天高，九重渊邃，禁卫严肃，乘舆至尊，亦非臣子所能知，所宜言也。至于观往迹以缘情，采新声而结意，鼓舞昇平之化，揄扬嘉瑞之征，于以示箴规，于以续骚雅。丽以有则，乐而不淫，与夫“瑶池粉黛之词，玉台闺” 房之怨，不犹愈乎？是可以锵丝簧，炳缃素，使陈王三阁，狎客包羞，汉后六宫，美人传诵者矣。援笔一唱，因成百篇。今则思继颂声，述古则庶几风讽也。大雅君子，其将莞然。词曰：

千官朝拥五门前，一路春风蜡烛烟。宫漏乍停班已
定，紫云开处望尧天。

万国车书一太平，宫花无数管弦声。近臣入奏《新祥瑞》，昨夜黄河彻底清。

律管飞灰报早春，寿阳梅淡落香裀。词人竞进新诗
入，俊思无过白舍人。

十二楼前御柳垂，九重城里百花时。宣州恰进红丝
毯，便遣宫蛾舞《柘枝》。

彤庭立仗雪初销。仙乐空悬䜩百寮。齐指《终南》称万
寿。远平香案碧岧峣。

楼前宣赦掣金鸡，大礼新成彩仗归。万岁声高天地
喜，庆云飞上衮龙衣。

飞烟缥缈拂楼台，才卷珠帘雉扇开。春满天颜两眉
喜，玉关新有捷书来。

绣鞍新辔饰玫瑰，随驾堤边试马回。苑蕙香轻沙路
湿，玉蹄粘得落花来。

后苑秋晴校猎归，淡妆宫女尽戎衣。数中供奉谁精
熟，斜勒骄骢掠草飞。

春雪轻轻洒露盘，真珠箔外玉勾栏。仙妃未起宫娃
小，错报西楼晓月寒。

春宵宫女著春绡，铃索无风自动摇。昼下珠帘猧子
睡，红蕉窠下对芭蕉。

微云点月汉宫秋，水殿疏萤黑处流。凤管不调慵进
曲，却排银烛夜藏钩。

《竹宫春》祀望神仙，百和香高杂绛烟。中夜上元来玉
座，五云随凤驾珠軿。

天子今朝就食迟，延英征得逸人归。灵台监里知嘉
瑞，隔月先曾奏《少微》。

御制新成《喜雪篇》，六宫传写满香笺。金銮殿女曾偷
和，不敢将呈万乘前。

金堂曲䜩夜厌厌，仙乐声清御酒黏。不用司宫排蜡
烛，海人新贡夜明帘。

雪梅初谢小桃芳，院院莺啼报海棠。昨日司花新奉
敕，后园差使结丁香。

红笺一幅卷明霞，纤手题诗寄大家。檀口微吟绕廊
柱，濛濛春雨湿梨花。

水心高殿接兰塘，才拂龙须一簟凉。瑟瑟枕函云母
帐，冰盘仙果近人香。

春封东岳罢泥金，羽卫还宫禁籞深。昨日祥风来入
律，侍臣朝进五弦琴。

万方琛贽泛云涛，来庆星枢电彩高。䜩罢乐声移别
殿，对花重换赭红袍。

年来春早过新丰，只向宫池祭玉龙。一片香云千里
雨，樊川杜曲绣重重。

鱼龙百戏闹嘈嘈，戏罢珠楼日色高。移入芳林排小
宴，赤瑛盘里进樱桃。

寒食宫中也禁烟，郁金堂北画秋千。梨花明月皆如
雪，时送清香到酒前。

玉管金筝入《夜调》，今朝灵匹下青霄。穿鍼𩰚巧香烟
湿，楼阁层层拂鹊桥。

殿角风琴细韵移，烛台春幸翰林时。三更向尽诸宫
闭，犹在金銮夜赋诗。